Document ID: 32006R0065

ΚΑΝΟΝΙΣΜΌΣ (ΕΚ) αριθ. 65/2006 ΤΗΣ ΕΠΙΤΡΟΠΉΣ
της 13ης Ιανουαρίου 2006
που τροποποιεί τον κανονισμό (ΕΚ) αριθ. 622/2003 για καθορισμό μέτρων για την εφαρμογή των κοινών βασικών προτύπων ασφάλειας των αερομεταφορών
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2320/2002 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2002, για τη θέσπιση κοινών κανόνων στο πεδίο της ασφάλειας της πολιτικής αεροπορίας (1), και ιδίως το άρθρο 4 παράγραφος 2,
Εκτιμώντας τα ακόλουθα:
(1)
Βάσει του κανονισμού (ΕΚ) αριθ. 2320/2002, η Επιτροπή καλείται να εγκρίνει μέτρα για την εφαρμογή των κοινών βασικών προτύπων για την ασφάλεια της αεροπορίας σε ολόκληρη την Ευρωπαϊκή Κοινότητα. Ο κανονισμός (ΕΚ) αριθ. 622/2003 της Επιτροπής, της 4ης Απριλίου 2003, για καθορισμό μέτρων για την εφαρμογή των κοινών βασικών προτύπων ασφάλειας των αερομεταφορών (2), ήταν η πρώτη νομοθετική πράξη που περιλάμβανε αυτού του είδους μέτρα.
(2)
Χρειάζονται μέτρα ώστε να καταστούν επακριβέστερα τα κοινά βασικά πρότυπα.
(3)
Ειδικότερα, πρέπει να είναι δυνατόν να υπόκεινται σε δοκιμή νέες τεχνολογίες και διαδικασίες, σε δοκιμαστική βάση και για περιορισμένο χρονικό διάστημα. Οι εν λόγω δοκιμές δεν πρέπει να επηρεάζουν το συνολικό επίπεδο αεροπορικής ασφάλειας.
(4)
Πρέπει να τροποποιηθεί αναλόγως ο κανονισμός (ΕΚ) αριθ. 622/2003.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την ασφάλεια της πολιτικής αεροπορίας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στον κανονισμό (ΕΚ) αριθ. 622/2003 προστίθεται το ακόλουθο άρθρο 3α:
«Άρθρο 3α
Νέες τεχνικές μέθοδοι και διαδικασίες
1. Τα κράτη μέλη δύνανται να επιτρέπουν τεχνική μέθοδο ή διαδικασία για τους ελέγχους ασφαλείας η οποία αντικαθιστά τις προβλεπόμενες στο παράρτημα, υπό τον όρο ότι:
(α)
χρησιμοποιείται με σκοπό να αξιολογηθεί ένας νέος τρόπος διενέργειας του σχετικού ελέγχου ασφαλείας, και
(β)
δεν θα επηρεάσει αρνητικά το συνολικό επίπεδο ασφάλειας που επιτυγχάνεται.
2. Τουλάχιστον τέσσερις μήνες πριν από την προγραμματισμένη εισαγωγή, το σχετικό κράτος μέλος ενημερώνει γραπτώς την Επιτροπή και τα άλλα κράτη μέλη σχετικά με την προτεινόμενη νέα μέθοδο ή διαδικασία, την οποία προτίθεται να επιτρέψει, και επισυνάπτει εκτίμηση, στην οποία αναφέρει με ποιον τρόπο θα εξασφαλίσει ότι η εφαρμογή της νέας μεθόδου ή διαδικασίας θα ανταποκρίνεται στην απαίτηση της παραγράφου 1 στοιχείο β). Η κοινοποίηση περιέχει επίσης λεπτομερείς πληροφορίες σχετικά με την ή τις τοποθεσίες όπου θα χρησιμοποιηθεί η μέθοδος ή διαδικασία, καθώς και την προβλεπόμενη διάρκεια της περιόδου αξιολόγησης.
3. Εάν η Επιτροπή δώσει θετική απάντηση στο κράτος μέλος, ή εάν δεν έχει ληφθεί καμία απάντηση εντός τριών μηνών από την παραλαβή του γραπτού αιτήματος, το κράτος μέλος δύναται τότε να επιτρέψει την εισαγωγή της νέας μεθόδου ή διαδικασίας.
Εάν η Επιτροπή δεν έχει πεισθεί ότι η προτεινόμενη νέα μέθοδος ή διαδικασία παρέχει επαρκείς εγγυήσεις ότι θα διατηρηθεί το συνολικό επίπεδο αεροπορικής ασφάλειας στην Κοινότητα, τότε η Επιτροπή ενημερώνει το κράτος μέλος σχετικά, εντός τριών μηνών από την παραλαβή της κοινοποίησης που αναφέρεται στην παράγραφο 2, εξηγώντας τους προβληματισμούς της. Στην περίπτωση αυτή, το σχετικό κράτος μέλος δεν αρχίζει να εφαρμόζει τη μέθοδο ή διαδικασία μέχρις ότου να πεισθεί η Επιτροπή.
4. Η μέγιστη περίοδος αξιολόγησης για κάθε τεχνική μέθοδο ή διαδικασία είναι 18 μήνες. Η εν λόγω περίοδος αξιολόγησης είναι δυνατόν να παραταθεί από την Επιτροπή κατά 12 επιπλέον μήνες, κατ’ ανώτατο όριο, υπό τον όρο ότι το κράτος μέλος θα παρουσιάσει επαρκή αιτιολόγηση για την παράταση.
5. Κατά διαστήματα όχι μεγαλύτερα των έξι μηνών, κατά τη διάρκεια της περιόδου αξιολόγησης, η ενδεδειγμένη αρχή στο σχετικό κράτος μέλος υποβάλλει στην Επιτροπή έκθεση προόδου της αξιολόγησης. Η Επιτροπή ενημερώνει τα άλλα κράτη μέλη σχετικά με τα περιεχόμενα της έκθεσης προόδου.
6. Καμία περίοδος αξιολόγησης δεν έχει διάρκεια μεγαλύτερη των 30 μηνών.»
Άρθρο 2
Έναρξη ισχύος
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Ιανουαρίου 2006.

Labels: 7
12
8